Kui öelda väga lühidalt, siis oli eesmärk  uurida Eesti minevikku laiemas kontekstis, seoses väliste mõjude, lähemate naabrite ja üleeuroopaliste arengutega. Seda uurides pidasime tähtsaks näidata maailmale Eesti (Baltimaade) rolli unikaalse piiri(ülemineku)alana ida ja lääne vahel, mis ajalooliselt kuulub lääne kultuuri piirkonda, kuid millest ühinenud Euroopas teatakse veel vähe. Väline pilt Eestist ja eestlastest ei lange alati kokku meie endi mõneti idealiseeritud ja (rahvus)romantilise minapildiga, mida on süvendanud rahvuskeskne historiograafia.  Selles projektis otsisime vastust küsimusele, kuidas on võim (valitsused), poliitika ja ideed muutnud inimeste elu siinsel piirialal, kus ideede ja inimeste liikumine on olnud eriti elav ja riiklik võim on vahetunud palju kordi. Meie üks järeldusi on see, et poliitilise ruumi vahetus pole alati adekvaatselt mõjutanud majanduslikku ja kultuuriruumi, eriti püsiv on viimane.